Pepsi se baas tree uit | Netwerk24
Pepsi se baas tree uit
06 Augustus 2018 16:45
In wat as 'n slag vir vroueverteenwoordiging in groot Amerikaanse maatskappye beskou word, tree Indra Nooyi as PepsiCo se uitvoerende hoof uit.
Nooyi (62) sal in Oktober haar pos verlaat, maar steeds tot 2019 as voorsitter van die direksie van die voedsel-en-koeldrankreus aanbly.
Ramon Laguarta (54), wat sedert sy bevordering tot president verlede jaar een van die kandidate vir die toppos was, sal die sesde uitvoerende hoof van PepsiCo word.
Nooyi, van Indië afkomstig, was die eerste uitvoerende hoof van PepsiCo wat in die buiteland gebore is en ook die eerste vrou aan die stuur van sake van die maatskappy wat verlede jaar 'n inkomste van $63 miljoen getoon het.
Haar uittrede verminder die getal vroue aan die hoof van S&P 500-maatskappye en gebeur ook op 'n tydstip dat Pepsi se Noord-Amerikaanse koeldrankafdeling stagnasie beleef te midde van 'n algemene afname in gaskoeldrank-verbruik.
In haar 24 jaar by Pepsi, insluitende 12 jaar as hoof, het Nooyi gesonder produkte by die portefeulje gevoeg wat ook ou staatmakers soos Mountain Dew insluit.
"Ek het 'n wonderlike tyd as uitvoerende hoof gehad, maar op 'n sekere tydstip moet jy terugsit en sê dis tyd om 'n ordelike oorgang te maak," sê sy in 'n onderhoud.
"Om 'n uitvoerende hoof te wees vereis sterk bene en ek voel asof ek nou twee rondes van die aflosresies gehardloop het. Dis nou tyd vir iemand anders met sterk bene en skerp oë om die stokkie oor te neem."
Nooyi het in haar termyn onder meer klaargespeel met Nelson Peltz, 'n aktivistiese belegger wat probeer het om die maatskappy op te breek. Sy het Pepsi ook deur 'n moeilike fase bestuur toe daar verskuiwings was in die eetvoorkeure en koopgewoontes van Amerikaanse verbruikers wat talle ander maatskappye se wins geknou het.
Sy sê sy sal na haar uittrede steeds voortgaan om vroue te bemagtig, ondersteun en te mentor sodat daar meer hoogs gekwalifiseerde vroue in bestuursposte aangestel kan word.